Document ID: 31984R2260

A Tanács 2260/84/EGK rendelete
(1984. július 17.)
az olaj- és zsírpiac közös szervezésének létrehozásáról szóló 136/66/EGK tanácsi rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a legutóbb az 1556/84/EGK rendelettel [4] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet [5] 11. cikkének (6) bekezdése előírja, hogy a fogyasztási támogatás egy bizonyos százalékát tájékoztatásra vonatkozó intézkedésekre és - lehetőség szerint - az olívaolaj Közösségen belüli fogyasztásának egyéb intézkedések révén való ösztönzésére kell fordítani; mivel az olívaolaj piacán kialakult helyzet fényében, különösen a Görög Köztársaságnak a Közösséghez való csatlakozását követően elő kell írni, hogy a fent említett százalék a Közösségben termelt olívaolaj fogyasztásának mind a Közösségen belüli, mind a világpiacon való ösztönzésére fordítható legyen;
mivel a 136/66/EGK rendelet 20d. cikkének (1) bekezdése szerint az elismert csoportok vagy elismert társulások hozzájárulás címén visszatarthatják a nekik kifizetett termelési támogatás egy később meghatározandó százalékát; mivel a termelési támogatás rendszere hatékonyabb alkalmazásának biztosítása érdekében ezt a rendelkezést módosítani kell, hogy a termelői szervezetek és ezek társulási által a termelési támogatási rendszerrel összefüggésben végzett ellenőrzési tevékenységek következtében előálló kiadásokat nagyobb mértékben fedezzék;
mivel az említett rendelet 20d. cikkének (3) bekezdése előírja, hogy az elismert csoportok és elismert társulások az általuk forgalmazott olívaolajra tárolási szerződéseket köthetnek; mivel szerkezetük és célkitűzéseik folytán ezt a lehetőséget az 1360/78/EGK rendelet [6] értelmében elismert termelői csoportokra és társulásokra kell korlátozni, amelyek feladatai közé tartozik, hogy az olívaolajat forgalomba hozzák,
ELFOGADTA EZT A RENDELETET:
1. cikk
A 136/66/EGK rendelet 4. cikke a következőképpen módosul:
1. A 11. cikk (6) bekezdése első albekezdésében "a Közösségen belüli" helyébe a következő szöveg lép: "a Közösségen belül termelt";
2. A 20d. cikkben:
a) az (1) bekezdés helyébe a következő szöveg lép:
"(1) Az elismert szervezeteknek, illetve elismert társulásoknak kifizetett termelési támogatási összeg egy később meghatározandó százalékát vissza kell tartani. Az ebből származó összeget az 5. cikk (3) bekezdésének és a 20c. cikknek megfelelően végzett tevékenység során felmerülő kiadások finanszírozásához való hozzájárulásra kell felhasználni.
A termelési támogatással egy időben és az arra vonatkozó eljárással összhangban a Tanács határoz a következő gazdasági évre vonatkozóan a termelési támogatás visszatartható százalékáról."
b) a (3) bekezdés helyébe a következő szöveg lép:
"(3) Amennyiben a közösségi piaci árak egy a későbbiekben meghatározandó időszak alatt megközelítik az intervenciós árakat, a 38. cikkben megállapított eljárással összhangban döntés születhet arról, hogy az 1360/78/EGK rendelet értelmében elismert csoportok vagy elismert társulások az általuk forgalmazott olívaolajra tárolási szerződést köthetnek."
3. A 42b. cikkben az ex 20.01 B alszámra való hivatkozás helyébe az ex 20.01 C alszámra való hivatkozás lép.
2. cikk
Ez a rendelet az Európai Közösségek Hivatalos Lapjában való kihirdetése napján lép hatályba.
Ezt a rendeletet 1984. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1984. július 17-én.

Labels: 17
19
6